| Medaljeoversikt |
| --- |
| Konkurrerte for Botswanas flagg Botswana |
| Friidrett: |
| Friidrett Afrikamesterskapet i friidrett |
| Gull | Marrakech 2014 | Høyde |
| Gull | Porto-Novo 2012 |  Høyde |
| Gull | Nairobi 2010 |  Høyde |
| Gull | Addis Abeba 2008 |  Høyde |
| Gull | Bambous 2006 |  Høyde |
| Friidrett Panafrikanske leker i friidrett |
| Gull | Alger 2007 |  Høyde |

**Kabelo Kgosiemang** (født 7. januar 1986 i Rakhuna i Southern District i Botswana) er en botswansk høydehopper. Hans fremste medaljer til nå er gull ved Afrikamesterskapet i friidrett fem ganger, senest i 2014, og gull ved Panafrikanske leker i 2007. Han trener i Köln.

Bakgrunn og oppvekst
--------------------

Kabelo er født i Rakhuna, som ligger i Southern District, 110 km fra hovedstaden Gaborone. Han var eldst av fire søsken, og spilte kun fotball fram til 2003, da han prøvde seg på friidrettsbanen første gang, og ble «oppdaget».

Karriere
--------

### Junior

Da han begynte med høydehopp hoppet han 1,95, men han vant det botswanske skolemesterskapet i 2003 med 2,05, og kvalifiserte seg med det til å representere Botswana ved skolemesterskapet for det sørlige Afrika. Samme år vant han Ungdomsmesterskapet for det sørlige Afrika i Lesotho i juni, og han fikk bronse ved det afrikanske juniormesterskapet i Kamerun med 1,95 som beste resultat. I 2004 fikk han sølv ved juniormesterskapet for det sørlige Afrika, arrangert i Gaborone, med høyden 2,00. Ramsay Carelse fra Sør-Afrika vant mesterskapet, med 2,20. 

Ved Afrikamesterskapet for juniorer i 2005 i Radès i Tunisia økte han sin personlige rekord til 2,16. Han slo egyptiske Karim Samir Lotfy i en jevn duell, der begge greide samme høyde som beste resultat. Høyden 2,16 var ny mesterskapsrekord. 

Han ble trent av den cubanske treneren Pablo Diaz, som tidligere hadde trent bl.a. Kabelo Mmono og Onnanye Ramohube, men da Diaz reiste tilbake til Cuba høsten 2004 stod Kgosiemang uten trener. IAAF tilbød ham derfor et stipendiat i Köln med Wolfgang Ritzdorf som trener. Ritzdorf trente også bl.a. OL-vinnerne Ulrike Meyfarth og Heike Henkel. Kgosiemang flyttet til Tyskland i desember 2005. 

### Senior

Overgangen til Tyskland, og samarbeidet med Ritzdorf ga resultater. Han hoppet stabilt 2,15 gjennom innendørssesongen 2005, og forbedret sin personlige rekord med hele 9 cm til 2,25 i et stevne i juni 2006. Han økte med dette også den botswanske rekorden med 5 cm. I løpet av de nærmeste dagene økte han rekorden videre til 2,28, deretter 2,30 da han vant gull ved Afrikamesterskapet 2006. Ved Verdenscupen i friidrett i Athen kom han på fjerdeplass med 2,20. 

I 2007 vant han gull ved de panafrikanske lekene i Algerie, med 2,27. Han greide over 2,25 i fem stevner før VM i friidrett 2007. I VM greide han sesongbestenotering i kvalifiseringen, med 2,29, og kvalifiserte seg til finalen. Han hoppet ikke like godt i finalen, men greide 9.-plass med 2,26 i tredje forsøk.

2008-sesongen ble påvirket av en skade han pådro seg, så han deltok ikke i VM i friidrett innendørs 2008 i mars. I mai var han tilbake, og deltok i Afrikamesterskapet i Addis Abeba. Seieren her var sikret allerede på høyden 2,24, men han hoppet videre for å greie nye rekorder, og hoppet først 2,30, deretter 2,32 og 2,34 – ny personlig og botswansk rekord. Senere på året deltok han ved sommer-OL 2008 i Beijing. Ikke helt skadefri hoppet han ikke like godt i OL, og greide bare 2,20 i kvalifiseringen. Dette holdt ikke til plass i finalen, og han endte på delt 29.-plass. 

Han startet 2009 med å sette ny botswansk innendørsrekord på 2,25 i et stevne i Wuppertal 13. februar. Han greide imidlertid aldri de samme høydene som året før, og hoppet høyere enn 2,25 i kun ett stevne; i Liège 15. juli. Her slo han Jesse Williams, med samme høyde. Han var derfor ikke blant favorittene ved VM i friidrett i Berlin i august. Han hoppet med kraftig tapet ankel, og greide 2,30 i kvalifiseringen – sesongbestenotering for hans del. Dette holdt til finaleplass. Finalen ble avbrutt av kraftig regnvær, og på det glatte underlaget da konkurransen ble gjenopptatt greide han bare 2,18 og endte sist i finalen, med 13.-plass. 

Også 2010 startet bra, og han satte ny botswansk innendørsrekord med 2,28 i februar. Han deltok videre i VM i friidrett innendørs 2010 i Doha. Der gikk han til finalen etter 2,26 i kvalifiseringen, og endte på 6.-plass i finalen. I Afrikamesterskapet vant han gull for tredje gang. Men grunnet muskelømhet trappet han ned konkurransene en periode, før han igjen deltok i Continental Cup og Samveldelekene i september og oktober. Ved Continental Cup i Split kom han på fjerdeplass, og i Samveldelekene fikk han bronse, med sesongbestenotering på 2,26.

Referanser
----------

1. ↑   World Athletics Database, World Athletics utøver-ID 211047[Hentet fra Wikidata]
2. ↑  IAAF - *Osaka 2007 - High Jump - M Final* Arkivert 13. september 2007 hos Wayback Machine. besøkt 5. juli 2011.

Eksterne lenker
---------------

* (en) Kabelo Kgosiemang – Olympics.com Rediger på Wikidata

* (en) Kabelo Kgosiemang – Olympic.org Rediger på Wikidata

* (en) Kabelo Kgosiemang – Olympedia Rediger på Wikidata

* (en) Kabelo Kgosiemang – Sports-Reference (OL-resultater – arkivert) Rediger på Wikidata

* (en) Kabelo Kgosiemang – Commonwealth Games Federation Rediger på Wikidata

* (en) Kabelo Kgosiemang – World Athletics Rediger på Wikidata

* (en) Kabelo Kgosiemang – Diamond League Rediger på Wikidata

* (en) Kabelo Kgosiemang – Track and Field Statistics Rediger på Wikidata
* (en) Profil på The-Sports.org

| * v
* d
* r
Afrikamestere i høydehopp, menn |
| --- |
| 
* 1979: Othmane Belfaa
* 1982: Moussa Fall
* 1984: Mohamed Aghlal
* 1985: Moussa Fall
* 1988: Boubacar Guèye
* 1989: Othmane Belfaa
* 1990: Othmane Belfaa
* 1992: Yacine Mousli
* 1993: Flippie van Vuuren
* 1996: Khemraj Naiko
* 1998: Abderrahmane Hammad
* 2000: Abderrahmane Hammad
* 2002: Abderrahmane Hammad
* 2004: Kabelo Mmono
* 2006:  Kabelo Kgosiemang
* 2008:  Kabelo Kgosiemang
* 2010:  Kabelo Kgosiemang
* 2012:  Kabelo Kgosiemang
* **2014**: Kabelo Kgosiemang
* **2016**: Mathew Sawe
* **2018**: Mathew Sawe

 |